《寄赣》
宋代·刘敞

相去不在远，百里若异方。相别不在久，一日如岁长。

我昔不愿仕，会知出处妨。因循竟不免，密勿犹自强。

默默抱远志，悠悠视流光。岂知豢鸡鹜，止欲归稻粱。

飞鸟呼其俦，羁马忆故乡。况兹平生怀，奔走非所望。

朝吟在子边，夕梦居子旁。岁暮菽可采，云谁助倾筐。

桑落酒当熟，谁复共称觞。忽忽无一欢，昏昏坐中堂。

拂衣告言归，念彼稚且狂。作此聊自娱，我思不能忘。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。